Hispaania kõrgliigas esikoha Barcelonale loovutanud Real Madrid tõusis enne MM-pausi taas suurimast konkurendist kahe punkti kaugusele, alistades koduväljakul 2:1 Cadizi.
#000001
Los Piratas alustas Santiago Bernabeul julgelt, aga tasapisi läks mäng kodumeeskonna kätte ja 40. minutil avas Eder Militao pärast Toni Kroosi tsenderdust skoori. Teist poolaega kontrollis Real juba kindlamalt ja kui Toni Kroos rikošetist talle ette põrganud palli 70. minutil otse õhust esimese puutega Jeremias Ledesma selja taha lajatas, tundus, et mäng on tehtud.
#000002
Realil oli imeline võimalus kolmaski tabamus kirja saada, ent tühja väravaga silmitsi olnud Luka Modric oskas palli uskumatult kombel viielt meetrilt raamidest mööda suunata. Kodumeeskond oleks selle eest äärepealt ränka hinda maksnud, sest 81. minutil pillas Thibaut Courtois üsna süütu löögi enda ette ja esimesena jaol olnud Lucas Perez vähendas vahe minimaalseks.
#000003
Cadizil oli veel üleminutitelgi suurepärane võimalus viigistada, ent Courtois'ga silmitsi spurtinud Alfonso Espino pealöök lendas üle värava. Ootamatult keerulise 2:1 võidu saanud Real pikendas koduväljakul löömatu seeria 13 kohtumisele, Cadiz jätkab aga eelviimasel tabelireal.
#000004
La Liga läheb nüüd MM-finaalturniirist tingitud puhkusele ja naaseb sealt alles vana aasta viimasel päeval. Eesootaval nädalavahetusel peetakse Copa del Rey kohtumisi, Real kui üks neljast Hispaania superkarika osalisest on aga avaringi mängust vabastatud.
#000005
MM2018 parimad palad - uuesti!
#000008